Oproer oor kragonderbreking op MoltenoPaaie is Maandag in Molteno versper. (Foto: Verskaf) Lede van die gemeenskap van Molteno in die Oos-Kaap het Maandag die strate ingevaar nadat dit duidelik geword het dat ŉ dae lange kragonderbreking nie voor Eskom se deur gelê kan word nie, maar eerder voor dié van die Enoch Mgijima- plaaslike munisipaliteit. Inwoners van Molteno en die omliggende townships Dennekruin, Lankgewag Nceduluntu en Nkululeko sit sedert Saterdag 10:00 sonder krag nadat ŉ 22 kVA-kraglyn ineengestort het. Die inwoners het intussen ook nie meer water nie aangesien die onderbreking die waterpompe raak. Die munisipaliteit het nou ŉ kontrakteur se hulp ingeroep om die kraglyn te herstel aangesien die munisipaliteit niemand het wat gekwalifiseer is om aan ŉ 22 kVA-kraglyn te werk nie, en ook nie die nodige kabel in voorraad het nie, sê die plaaslike DA-raadslid Lindy Haggard. Paaie is Maandag in Molteno versper. (Foto: Verskaf) Haggard is sedert Saterdag voortdurend in kontak met verskeie munisipale amptenare. “Ek is meegedeel dat ŉ kontrakteur Maandag op die terrein was om die situasie te evalueer en dat die munisipaliteit ŉ kwotasie ontvang het. “Die gemeenskap het ongelukkig nog geen amptelike terugvoer ontvang nie en nou gee hulle uiting aan hul frustrasie.” Inwoners het Maandag die strate van Molteno ingevaar en paaie met klippe en stompe versper met die versoek dat die probleem so gou moontlik opgelos word. Haggard sê nou die DA sal aanhou om druk op die munisipaliteit toe te pas om te verseker dat die dorp se ligte so gou moonlik aangeskakel word.